สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 28 เม.ย.58
28 เม.ย. 2558

– เงินเยนอยู่ที่ระดับ 108.98 เยน/ดอลลาร์ จากช่วงเช้าที่ระดับ 119.06 เยน/ดอลลาร์
– เงินยูโรอยู่ที่ระดับ 1.0930 ดอลลาร์/ยูโร จากช่วงเช้าที่ระดับ 1.0880 ดอลลาร์/ยูโร
– ดัชนี SET ปิดวันนี้ที่ระดับ 1,531.53 จุด ลดลง 17.30 จุด หรือ 1.12% มูลค่าการซื้อขาย 48,747.98 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 2,637.52 ล้านบาท (SET+MAI)
 
– กระทรวงพาณิชย์ รายงานการส่งออกของไทยเดือนมี.ค.58 ติดลบ 4.45% โดยมีมูลค่า 18,886 ล้านเหรียญสหรัฐ ขณะที่การนำเข้าติดลบ 5.89% มีมูลค่า 17,391 ล้านเหรียญสหรัฐ ส่งผลให้เกินดุลการค้า 1,495 ล้านเหรียญสหรัฐ ขณะที่การส่งออกในช่วงไตรมาสแรกปีนี้ยังคงติดลบ 4.69% ทั้งนี้ กระทรวงพาณิชย์ยังได้ปรับลดเป้าหมายการส่งออกในปีนี้ลงเหลือโต 1.2% ที่มูลค่า 2.3 แสนล้านบาท จากเดิมที่คาดว่าจะโตได้ 4%
– ศูนย์วิจัยกสิกรไทย คาดว่าภาพรวมการส่งออกของไทยในปี 58 อาจขยายตัวใกล้เคียงร้อยละ 0 จากสถานการณ์การส่งออกของไทยในช่วง 3 เดือนแรกของปี 2558 ที่หดตัวลงมากกว่าที่คาด ในเบื้องต้นคาดว่ามูลค่าการส่งออกสินค้าของไทยในไตรมาส 2/58 อาจหดตัวลงประมาณร้อยละ 1.0 จากไตรมาส 1/58 ที่หดตัวถึงร้อยละ 4.7
– ที่ประชุมคณะรัฐมนตรี (ครม.) มีมติอนุมัติกรอบงบประมาณรายจ่ายปีงบประมาณ 2559 ที่ 2.72 ล้านล้านบาท ขาดดุลงบประมาณที่ 3.9 แสนล้านบาท ตั้งเป้ารายได้ไว้ที่ 2.33 ล้านล้านบาท โดยในงบประมาณรายจ่ายนี้เป็นงบร่ายจ่ายประจำมากสุดที่ 2.1 ล้านล้านบาท หรือคิดเป็นสัดส่วน 77.2% ของงบประมาณรายจ่ายรวม เพิ่มขึ้นจากปีก่อน 3.6%
– ธนาคารกลางสิงคโปร์ (MAS) เปิดเผยรายงานการพิจารณาทบทวนเศรษฐกิจมหภาครอบครึ่งปี โดยคาดว่าเศรษฐกิจสิงคโปร์ “ยังมีแนวโน้มจะขยายตัวปานกลางที่ 2-4%” ในปี 2558
– สำนักงานสถิติแห่งชาติอังกฤษรายงานว่า ผลิตภัณฑ์มวลรวมภายในประเทศ (GDP) ของอังกฤษในไตรมาสแรกปรับตัวเพิ่มขึ้นเพียง 0.3% จากระดับ 0.6% ในไตรมาสก่อนหน้า ซึ่งต่ำกว่าคาดการณ์
– ประธานาธิบดี วลาดิเมียร์ ปูตินแห่งรัสเซีย กล่าวต่อที่ประชุมเจ้าหน้าที่ฝ่ายนิติบัญญัติ ซึ่งจัดขึ้นที่กรุงเซนต์ปีเตอร์เบิร์กว่า ภาวะเศรษฐกิจในปัจจุบันของรัสเซียได้พิสูจน์ให้เห็นแล้วว่าสามารถรับมือกับการคว่ำบาตรของชาติตะวันตกได้
และยังมีโอกาสที่จะขยายตัวอย่างก้าวกระโดดในภายภาคหน้า พร้อมระบุว่าผลกระทบจากการร่วงลงของราคาน้ำมันทั่วโลกและมาตรการคว่ำบาตรของชาติตะวันตกรวมกันนั้น ส่งผลให้เม็ดเงินไหลออกจากรัสเซียมูลค่า 1.60 แสนล้านดอลลาร์ แต่บริษัทของรัสเซียก็สามารถฝ่าฟันอุปสรรคต่างๆ ไปได้
– นายอเล็กซิส ซิปราส นายกรัฐมนตรีกรีซ เผยนางอังเกลา แมร์เคล นายกรัฐมนตรีเยอรมนี ต้องการที่จะหาทางออกเพื่อช่วยเหลือกรีซ พร้อมกับชี้ว่าการผิดนัดชำระหนี้ของกรีซจะสร้างความเสียหายให้กับยุโรป
– สำนักงานสถิติแห่งชาติฝรั่งเศส เปิดเผยว่า ดัชนีความเชื่อมั่นผู้บริโภคเบื้องต้นเดือนเม.ย.เพิ่มขึ้นแตะระดับ 94 จากระดับเดือนมี.ค. ซึ่งความเชื่อมั่นในเดือนเม.ย.ทำสถิติสูงสุดในรอบกว่า 5 ปี ทั้งนี้ ผู้บริโภคชาวฝรั่งเศสมองว่าสถานะการเงินส่วนบุคคลและความสามารถในการซื้อของตนเองนั้น ปรับตัวดีขึ้นในช่วงเดือนเม.ย. แต่ผู้บริโภคยังคงกังวลเกี่ยวกับอัตราว่างงานที่สูงขึ้น ขณะที่การคาดการณ์เรื่องเงินเฟ้อก็เพิ่มขึ้นเช่นกัน
 
ที่มา: สำนักข่าวอินโฟเควสท์